**ამბროლაურის მუნიციპალიტეტის მეორე მოწვევის საკრებულოს**

**მეშვიდე მორიგი სხდომის**

**ო ქ მ ი №04**

*ქ. ამბროლაური, ბრატისლავა რაჭის ქ. N11 23 თებერვალი 2022 წელი (11:00 სთ)*

 ამბროლაურის მუნიციპალიტეტის მეორე მოწვევის საკრებულოს მეხუთე მოწვევის მორიგი სხდომა შედგა ამბროლაურის მუნიციპალიტეტის საკრებულოს რეგლამენტის 47-ე მუხლის პირველი პუნქტის საფუძველზე.

 სხდომას ესწრებოდა საკრებულოს სრული და სიითი შემადგენლობიდან (30 წევრიდან) 25 წევრი: დავით ხუციშვილი, ზაალ მეტრეველი, დავით გოგსაძე, პაატა მაჭანკალაძე, ბაქარ ბაკურაძე, თენგიზ გელოვნიშვილი, ელიზბარ კობახიძე, სიმონი ჭელიძე, მერაბი ჩიტალაძე, ამირან ლომთაძე, ბაქარ გობეჯიშვილი, სოსო ჭელიძე, ლევან ქვათაძე, ლევან ჯმუხაძე, ელევნორა ბედენაშვილი, ქრისტინე კობახიძე, ბექა ოშხერელი, მაია კაციტაძე, ნათია მარგველიძე, ესმა მაისაშვილი, გიორგი მურუსიძე, დავით მიქიაშვილი, მურმან ქველიძე, ბაკურ სანთელაძე, ნინო ჯოხაძე, ბეჟანი დარახველიძე, ლელა რობაქიძე, ანა გურგენიძე, მაკა გოცირიძე. აგრეთვე სხდომას ესწრებოდა ამბროლაურის მუნიციპალიტეტის მერის პირველი მოადგილე დავით გოგლიძე, მერიის ეკონომიკისა და ქონების მართვის სამსახურის უფროსები გიორგი გოძიაშვილი, მერიის შესყიდვების სამსახურის უფროსი ბელა აბაიშვილი, გაზეთის ,,ამბროლაურის მოამბე“ რედაქტორი დალი დარახველიძე და აიპის და შპს-ს ხელმძღვანელები: თამაზ დაუშვილი, ბესიკ კობახიძე, მანანა ქოქოსაძე, ირაკლი უგრეხელიძე, ელდარი რატიანი.

 სხდომას თავმჯდომარეობდა ამბროლაურის მუნიციპალიტეტის მეორე მოწვევის საკრებულოს თავმჯდომარის პირველი მოადგილე დავით ხუციშვილი.

 დავით ხუციშვილი მიესალმა სხდომის დამსწრე წევრებს, მუნიციპალიტეტის მერის მოადგილეს, მოწვეულ სტუმრებს. დავით ხუციშვილმა აღნიშნა, რომ საკრებულოს თავმჯდომარე ასლან საგანელიძე კოვიდ ინფიცირებულია, ის თავს კარგად გრძნობს და სხდომას დღეს კანონმდებლობის შესაბამისად წარუძღვება საკრებულოს თავმჯდომარის პირველი მოადგილე. ასევე სხდომას არ ესწრება მუნიციპალიტეტის მერი ზვიად მხეიძე და ინიცირებულ საკითხებს საკრებულოს წარუდგენს მერის პირველი მოადგილე დავით გოგლიძე. დავით ხუციშვილმა დაადასტურა ქვორუმი და საკრებულოს წარუდგინა საკრებულოს ბიუროს სხდომით და საკრებულოს გეგმით დამტკიცებული მორიგი სხდომის დღის წესრიგის საკითხები, ასევე წარუდგინა კანონმდებლობის შესაბამისად ინიცირებით წარმოდგენილი დამატებული საკითხები.

 საკრებულოს სხდომის თავმჯდომარემ, დავით ხუციშვილმა კენჭისყრაზე დააყენა ბიუროს მიერ დამტკიცებული საკრებულოს მორიგი სხდომის დღის წესრიგის პროექტი დამატებული საკითხის გათვალისწინებით.

კენჭისყრის შედეგად მომხრე:25; წინააღმდეგი: არცერთი, დამტკიცდა ცვლილებით

დ ღ ი ს წ ე ს რ ი გ ი

1. „ამბროლაურის მუნიციპალიტეტის 2022 წლის ბიუჯეტის დამტკიცების შესახებ“ ამბროლაურის მუნიციპალიტეტის საკრებულოს 2021 წლის 16 დეკემბრის N24 დადგენილებაში ცვლილების შეტანის თაობაზე

*მომხსენებელი დავით გოგლიძე - ამბროლაურის მუნიციპალიტეტის მერის მოადგილე*

1. ,,ამბროლაურის მუნიციპალიტეტის ადმინისტრაციული ერთეულების განსაზღვრის შესახებ’’ ამბროლაურის მუნიციპალიტეტის საკრებულოს 2017 წლის 15 ნოემბრის №21 დადგენილებაში ცვლილებების შეტანის თაობაზე

*მომხსენებელი დავით გოგლიძე - ამბროლაურის მუნიციპალიტეტის მერის მოადგილე*

1. ა(ა)იპ „ამბროლაურის კულტურის ცენტრის“ დირექტორის ანგარიში 2021 წელში გაწეული საქმიანობის შესახებ

*მომხსენებელი თამაზ დაუშვილი - ა(ა)იპ ,,ამბროლაურის კულტურის ცენტრის“ დირექტორი*

1. ა(ა)იპ „სახვითი ხელოვნებისა და მხარეთმცოდნეობის მუზეუმის“ დირექტორის ანგარიში 2021 წელს გაწეული საქმიანობის შესახებ

*მომხსენებელი ბესო კობახიძე - ა(ა)იპ ,,სახვითი ხელოვნებისა და მხარეთმცოდნეობის მუზეუმის“ დირექტორი*

1. ა(ა)იპ „ტურისტული ცენტრის“ დირექტორის ანგარიში 2021 წელს გაწეული საქმიანობის შესახებ

*მომხსენებელი გიგი ყიფიანი - ა(ა)იპ ,,ტურისტული ცენტრი“ დირექტორის მოვალეობის შემსრულებელი*

1. შპს „ახალი ტრანსპორტის“ დირექტორის ანგარიში 2021 წელს გაწეული საქმიანობის შესახებ

*მომხსენებელი ირაკლი უგრეხელიძე - შპს ,,ახალი ტრანსპორტის“ დირექტორი*

1. შპს „ამბროლაურის სერვის ცენტრის“ დირექტორის ანგარიში 2021 წელში გაწეული საქმიანობის შესახებ

*მომხსენებელი ელდარი რატიანი - შპს ,,ამბროლაურის სერვის ცენტრის“ დირექტორი*

1. ამბროლაურის მუნიციპალიტეტის 2021 წლის შესყიდვების გეგმის შესრულების ანგარიში

*მომხსენებელი ბელა აბაიშვილი - ამბროლაურის მუნიციპალიტეტის მერიის შესყიდვების სამსახურის უფროსი*

1. ამბროლაურის მუნიციპალიტეტის ტერიტორიაზე სახელმწიფო და ამბროლაურის მუნიციპალიტეტის საკუთრებაში არსებული არასასოფლო-სამეურნეო დანიშნულების მიწის ნორმატიული ფასის განსაზღვრის შესახებ

*მომხსენებელი გიორგი გოძიაშვილი - ამბროლაურის მუნიციპალიტეტის მერიის ეკონომიკისა და ქონების მართვის სამსახურის უფროსი*

1. სხვადასხვა.
2. **მოისმინეს:** ამბროლაურის მუნიციპალიტეტის მერის მოადგილის დავით გოგლიძის მოხსენება „ამბროლაურის მუნიციპალიტეტის 2022 წლის ბიუჯეტის დამტკიცების შესახებ“ ამბროლაურის მუნიციპალიტეტის საკრებულოს 2021 წლის 16 დეკემბრის N24 დადგენილებაში ცვლილების შეტანის თაობაზე

*პროექტი თან ერთვის*

დავით გოგლიძე მიესალმა საკრებულოს ახალ შემადგენლობას, წარმატებები უსურვა მათ ქვეყნის და ამბროლაურის საკეთილდღეოდ. განმარტება გააკეთა თუ რა ცვლილებებს მოიცავს წარმოდგენილი პროექტები. ბიუჯეტის დამტკიცების შესახებ დადგენილების პროექტი მოიცავს ექვსი მიმართულებით ბიუჯეტში თანხების დამატებას, კერძოდ: დამატებითი თანხები აისახება გზების მოვლა-შენახვის პროგრამულ კოდზე, რომელიც წყლის სისტემების რეაბილიტაციის ხარჯებსაც მოიცავს და წყლის სისტემებზე არსებული პრობლემების სწრაფი რეაგირების უზრუნველსაყოფად მიიმართება.

ქრისტინე კობახიძემ აღნიშნა, რომ საკრებულოს მიერ დაიგეგმა წყლის სათავე ნაგებობების დათვალიერება/შემოვლა/შემოწმება და მონიტორინგის ჩატარება, როდიდან უნდა მოხდეს ჯგუფების ამ მიმართულებით მუშაობა?

დავით გოგლიძემ განმარტა, რომ კლიმატური პირობების დარეგულირების შემდეგ მოხდება წყლის სისტემების შემოწმების პროცესის დაწყება.

ზაალ მეტრეველმა აღნიშნა, რომ ამ მიმართულებით თანხების მობილიზება მნიშვნელოვანია, გზის და წყლის სისტემების პრობლემების მოგვარება პრიორიტეტულია.

დავით გოგლიძემ აღნიშნა, რომ შემდეგი მიმართულებაა სოციალური უზრუნველყოფის პროგრამულ კოდში, ხანძრის შედეგად დაზარალებული ოჯახების ერთჯერადი ფინანსური დახმარების თანხების გაცემისთვის საჭირო თანხის დამატება, სასაჩუქრე ჩანთების შეძენის თანხის დამატება. ჩანთები მუნიციპალიტეტის ლოგოთი გაფორმდება და სოციალურად შეჭირვებულებს სასაჩუქრე დახმარებები გადაეცემათ აღნიშნული ჩანთებით.

საკრებულოს წევრებმა მუნიციპალიტეტის ლოგოთი გაფორმებული სასაჩუქრე ჩანთების შეძენის საკითხი მოიწონეს.

დავით გოგლიძემ აღნიშნა, რომ მუნიციპალიტეტის ვებ გვერდის გამრავალფეროვნების და გაძლიერების მიზნით აისახება თანხები, რომ არ მოხდეს ინფორმაციის საჯაროდ გამოქვეყნების პროცესების შეფერხება და სრულყოფილად მოხდეს ყველა სახის ინფორმაციის ვებ გვერდზე განთავსება.

საკრებულოს წევრებმა ზაალ მეტრეველმა და ქრისტინე კობახიძემ აღნიშნეს, რომ ვებ გვერდის მოწესრიგება საჭიროა.

დავით გოგლიძემ აღნიშნა, რომ წარმოდგენილი პროექტი მოიცავს ჭიდაობის კლუბის და კულტურის ცენტრის სუბსიდიის მატებას, კერძოდ ჭიდაობის კლუბის სუბსიდიის მატება საჭიროა სოფელ ჭრებალოში სპორტულ დარბაზში შტატის დამატებისთვის და კულტურის ცენტრის სუბსიდიის მატება კი საჭიროა ანსამბლ ,,საგალობელში“ ოთხი მომღერლის შტატის დამატებისთვის. შეიცვალა ანსამბლის ხელმძღვანელი, დაბრუნდა ოთხი მომღერალი და ახალი ძალებით მოხდება ანსამბლის მუშაობა.

მაკა გოცირიძემ დასვა შეკითხვა თუ რა შტატი ემატება ჭიდაობის კლუბს?

დავით გოგლიძემ განმარტა, რომ ჭიდაობის კლუბს ემატება მწვრთვნელის შტატი, ამ მიმართულებით აქტიური მუშაობა მიმდინარეობს და წარმატებები აქვს ჭიდაობის კლუბს, ამით კიდევ მეტად ხელი შეეწყობა ამ სფეროს განვითარებას.

ბეჟან დარახველიძემ დასვა შეკითხვა საჭიროა თუ არა მწვრთვნელს ლიცენზია ჰქონდეს?

ელევნორა ბედენაშვილმა მოითხოვა დაზუსტება პიროვნების, რომელიც ახალ, დამატებულ შტატზე დაინიშნება.

ზაალ მეტრეველმა აღნიშნა, რომ სხვადასხვა სახეობების შეჯიბრებებში მონაწილეობა მოითხოვს მწვრთვნელის ლიცენზიას, მუშაობისთვის ლიცენზია სავალდებულო არ არის.

ბექა ოშხერელმა აღნიშნა, რომ ყველა მწვრთვნელს სჭირდება ლიცენზია.

დავით გოგლიძემ დააზუსტა თუ ვინ იქნება ერთ-ერთი კანდიდატი მწვრთვნელის შტატზე.

ქრისტინე კობახიძემ ისაუბრა ანსამბლ ,,საგალობლის“ ახალ ხელმძღვანელზე და აღნიშნა, რომ მოხდა სამართლიანობის აღდგენა, ანსამბლის ყველა წევრს გაუთანაბრდება ხელფასი, ანალოგიურია ანსამბლ ,,იავნანას“ წევრების ხელფასების გათანაბრების საკითხიც, რომელიც საკრებულოს მხარდაჭერით უნდა მოგვარდეს. ანსამბლის ხელმძღვანელი იქნება ჩიხრაძე და ყველა სხვა წევრები იქნებიან, წევრების ხელფასები კი გათანაბრდება.

მერაბ ჩიტალაძემ ისაუბრა ანსამბლ ,,საგალობლის“ ხელმძღვანელის პიროვნებაზე, მის პროფესიონალიზმზე.

საკრებულოს თავმჯდომარის პირველმა მოადგილემ, სხდომის თავმჯდომარემ, დავით ხუციშვილმა კენჭი უყარა „ამბროლაურის მუნიციპალიტეტის 2022 წლის ბიუჯეტის დამტკიცების შესახებ“ ამბროლაურის მუნიციპალიტეტის საკრებულოს 2021 წლის 16 დეკემბრის N24 დადგენილებაში ცვლილების შეტანის თაობაზე დადგენილების დამტკიცების საკითხს.

კენჭის ყრის შედეგად მომხრე:25; წინააღმდეგი: არცერთი;

**გადაწყვიტეს:** მიღებულ იქნეს „ამბროლაურის მუნიციპალიტეტის 2022 წლის ბიუჯეტის დამტკიცების შესახებ“ ამბროლაურის მუნიციპალიტეტის საკრებულოს 2021 წლის 16 დეკემბრის N24 დადგენილებაში ცვლილების შეტანის თაობაზე დადგენილება

1. **მოისმინეს:** ამბროლაურის მუნიციპალიტეტის მერის მოადგილის დავით გოგლიძის მოხსენება ,,ამბროლაურის მუნიციპალიტეტის ადმინისტრაციული ერთეულების განსაზღვრის შესახებ’’ ამბროლაურის მუნიციპალიტეტის საკრებულოს 2017 წლის 15 ნოემბრის №21 დადგენილებაში ცვლილებების შეტანის თაობაზე

*პროექტი თან ერთვის*

დავით გოგლიძემ განმარტა, რომ საკითხის წარმოება მოსახლეობის მოთხოვნით დაიწყო და პროცედურების შესაბამისად გადაწყდა დადებითად, სოფელ შავრის სახელი შეცვალა სახელით ზედა შავრა.

ბეჟან დარახველიძემ დასვა შეკითხვა რატომ მოხდა ზედა შავრის სახელის გადარქმევა?

ზაალ მეტრეველმა აღნიშნა, რომ სოფელს სულ ზედა შავრა ერქვა და დაუბრუნდა ძველი სახელი.

საკრებულოს თავმჯდომარის პირველმა მოადგილემ, სხდომის თავმჯდომარემ, დავით ხუციშვილმა კენჭი უყარა ,,ამბროლაურის მუნიციპალიტეტის ადმინისტრაციული ერთეულების

განსაზღვრის შესახებ’’ ამბროლაურის მუნიციპალიტეტის საკრებულოს 2017 წლის 15 ნოემბრის №21 დადგენილებაში ცვლილებების შეტანის თაობაზე დადგენილების მიღების საკითხს

კენჭის ყრის შედეგად მომხრე:25; წინააღმდეგი: არცერთი;

**გადაწყვიტეს:** მიღებულ იქნეს ,,ამბროლაურის მუნიციპალიტეტის ადმინისტრაციული

ერთეულების განსაზღვრის შესახებ’’ ამბროლაურის მუნიციპალიტეტის საკრებულოს 2017 წლის 15 ნოემბრის №21 დადგენილებაში ცვლილებების შეტანის თაობაზე დადგენილების პროექტი.

დავით გოგლიძემ მადლობა გადაუხადა საკრებულოს წევრებს მხარდაჭერისთვის.

1. **მოისმინეს:** ა(ა)იპ „ამბროლაურის კულტურის ცენტრის“ დირექტორის თამაზ დაუშვილის ანგარიში 2021 წელში გაწეული საქმიანობის შესახებ

*ანგარიში თან ერთვის*

თამაზ დაუშვილი მიესალმა საკრებულოს წევრებს, მადლობა გადაუხადა წინა საკრებულოს წევრებს რომელთა მხარდაჭერით და ძალისხმევით კულტურის ცენტრს ხელშეწყობა ჰქონდა განვითარებისთვის. მან წარმატებები უსურვა საკრებულოს ახალ შემადგენლობას. თამაზ დაუშვილმა აღნიშნა, რომ კულტურის ცენტრის ანგარიშის წარმოდგენას დიდი დრო დასჭირდება, მაგრამ მოკლედ წარადგენს, რადგან ანგარიში კომისიის სხდომებზეა განხილული. მან ისაუბრა თუ რა დარგებს მოიცავს კულტურის ცენტრი, ყურადღება გაამახვილა კულტურულ ძეგლების მდგომარეობაზე, იმ ციხე-კოშკებზე, რომლებიც სავალალო მდგომარეობაშია, ძეგლთა დაცვის სამსახურის მუშაობაზე, ამ სამსახურის თანამშრომელთა პროფესიონალიზმზე და მათ მიერ მაღალ დონეზე შესრულებულ სამუშაოზე, სამსახურის ხელმძღვანელის და მათ მიერ შეგროვებული ფოტო მასალის, დეტალური აღწერის ჩატარების, ყველა ძეგლის შესახებ ინფორმაციის დამუშავების და მასალების სოციალურ სივრცეში განთავსების თაობაზე.

თამაზ დაუშვილმა აღნიშნა, რომ კულტურის ცენტრის მოვალეობაა ხელი შეაშველოს ციხე-კოშკების აღდგენის საქმეს, რისთვისაც მომზადდა და მერს გადაეცა სათანადო წერილი, რომ დაიწყოს შესაბამისი ქმედებები.

ბაქარ ბაკურაძემ აღნიშნა, რომ კომისიის სხდომაზე მოწვეული იყო ქეთინო ბერაძე, განხილული იყო ეს საკითხი, დაიწყო ციხე-კოშკების მოწესრიგებისთვის საჭირო პროცედურები.

თამაზ დაუშვილმა ჩამონათვალი გააკეთა იმ ტაძრების რომელსაც აქვს ეროვნული მნიშვნელობის სტატუსი. ისაუბრა საბავშვო ბიბლიოთეკის მუშაობაზე, ჩატარებულ ღონისძიებებზე, დაგეგმილ ღონისძიებებზე და დაგეგმილ სპექტაკლებზე, 7 მარტს ჩასატარებელ ღონისძიებებზე. აღნიშნა, რომ ერთ-ერთი საუკეთესო თეატრი იქნება ჩვენი თეატრი. ყურადღება გაამახვილა ანსამბლებზე.

ბეჟან დარახველიძემ აღნიშნა, რომ ვიცნობთ კულტურის ცენტრის სამსახურს, სამსახურის ხელმძღვანელს და სასურველია მოკლედ მოხდეს ანგარიშის წარმოდგენა.

ქრისტინე კობახიძემ მადლობა მოუხადა საკრებულოს წევრებს ანსამბლის განვითარების ხელშეწყობის მხარდაჭერისთვის.

ბეჟან დარახველიძემ დასვა შეკითხვა, შესაძლებელია თუ არა მუნიციპალიტეტის ბიუჯეტიდან დაფინანსდეს ციხე კოშკების მოწესრიგების პროექტი.

ქრისტინე კობახიძემ განმარტა, რომ მოწვეული სპეციალისტების მიერ მომზადებული პროექტის დაფინანსება შესაძლებელია მუნიციპალიტეტის ბიუჯეტიდან, ასევე თუ მათი ჩართულობით მოხდება აღდგენის სამუშაოებიც შესაძლებელია მისი დაფინანსება

მაკა გოცირიძემ დასვა შეკითხვა, თემის კულტურის ცენტრის ავტომანქანა არის თუ არა სამსახურის საკუთრებაში?

ელევნორა ბედენაშვილმა მოითხოვა დაზუსტება საკუთარი შემოსავლების გეგმის შეუსრულებლობის მიზეზების.

თამაზ დაუშვილმა განმარტა, რომ თემის კულტურის ცენტრის ავტომობილი ჩამოიწერა, საკუთარი შემოსავლების შეუსრულებლობა პანდემიამ გამოიწვია. მან ასევე აღნიშნა, რომ საჭიროა სოფელ ჭრებალოში დაინიშნოს რეჟისორი, რადგან კარგი კულტურული და შემოქმედებითი ფონია, რომელიც საინტერესო და კარგი ღონისძიებების მომზადებისთვის მნიშვნელოვანია.

საკრებულოს თავმჯდომარის პირველმა მოადგილემ, სხდომის თავმჯდომარემ, დავით ხუციშვილმა კენჭი უყარა ა(ა)იპ „ამბროლაურის კულტურის ცენტრის“ დირექტორის 2021 წელში გაწეული საქმიანობის შესახებ ანგარიშის დამაკმაყოფილებლად შეფასებას.

კენჭის ყრის შედეგად მომხრე:25; წინააღმდეგი: არცერთი;

**გადაწყვიტეს:** ა(ა)იპ „ამბროლაურის კულტურის ცენტრის“ დირექტორის 2021 წელში გაწეული საქმიანობის შესახებ ანგარიში შეფასდეს დამაკმაყოფილებლად.

1. **მოისმინეს:** ა(ა)იპ „სახვითი ხელოვნებისა და მხარეთმცოდნეობის მუზეუმის“ დირექტორის ბესიკ კობახიძის ანგარიში 2021 წელს გაწეული საქმიანობის შესახებ

*ანგარიში თან ერთვის*

ბესიკ კობახიძე მიესალმა საკრებულოს წევრებს, უსურვა წარმატებები. ისაუბრა თუ როდიდან გამოეყო კულტურის ცენტრს მხარეთმცოდნეობის მუზეუმი, როგორ მუშაობდა მუზეუმი პანდემიის პირობებში, რა სამუშაოები განხორციელდა, რომელი გამოფენები მოეწყო, ზოგიერთ გამოფენებზე გაამახვილა ყურადღება, ისაუბრა პროექტ ,,ღამე მუზეუმში“ პროექტზე, ექსპონატების რესტავრაციის პროცესზე, ახალ ექსპონატებზე, მათ ავტორებზე, ახალი ექსპონატების შეძენაზე, სამომავლოდ დაგეგმილ ღონისძიებებზე, ექსპონატების კატალოგის შექმნის საჭიროებაზე და შექმნისთვის დაგეგმილ ღონისძიებებზე, მუზეუმის მიერ ჩატარებულ გამოფენის სოციალურ სივრცეში და მედიის მიერ გაშუქებაზე.

ზაალ მეტრეველმა მადლობა გადაუხადა ბესიკ კობახიძეს, ისაუბრა მის ნიჭიერებაზე და დასვა შეკითხვა ექსპონატების სიმცირე, თუ ფართობის სიმცირე არის ხელის შემშლელი მუზეუმი უფრო საინტერესო, მიმზიდველ და წარმატებულ ობიექტად იქცეს ტურიზმისთვის.

ბესიკ კობახიძემ აღნიშნა, რომ ახალი მუზეუმის შენობის აშენების იდეა არის, დღეს მუზეუმს სამი დარბაზი აქვს და ეტაპობრივად ხდება არსებული ექსპონატების გამოფენა, მუზეუმს ისეთი ექსპონატები აქვს, რომელიც ბევრი ცნობილი მხატვრის გაოცებას იწვევს.

ზაალ მეტრეველმა აღნიშნა, რომ მუზეუმში ბევრი და მნიშვნელოვანი ექსპონატია, ვფიქრობთ ახალი შენობა უნდა აშენდეს და სრულად მოხდეს ყველა ექსპონატის გამოფენა. ექსპონატების შენახვა საჭიროებს მნიშვნელოვანი პირობების დაცვას.

ბაქარ ბაკურაძემ და ელევნორა ბედენაშვილმა აღნიშნეს, რომ გადაწყვეტილია მუზეუმის შენობის რემონტი ჩატარდეს.

საკრებულოს თავმჯდომარის პირველ მოადგილემ, სხდომის თავმჯდომარემ, დავით ხუციშვილმა კენჭი უყარა ა(ა)იპ „სახვითი ხელოვნებისა და მხარეთმცოდნეობის მუზეუმის“ დირექტორის 2021 წელს გაწეული საქმიანობის შესახებ ანგარიშის დამაკმაყოფილებლად შეფასების საკითხს.

კენჭის ყრის შედეგად მომხრე:25; წინააღმდეგი: არცერთი;

**გადაწყვიტეს:** შეფასდეს დამაკმაყოფილებლად ა(ა)იპ „სახვითი ხელოვნებისა და მხარეთმცოდნეობის მუზეუმის“ დირექტორის 2021 წელს გაწეული საქმიანობის შესახებ ანგარიში.

1. **მოისმინეს:** ა(ა)იპ „ტურისტული ცენტრის“ დირექტორის მოვალეობის შემსრულებლის მანანა ქოქოსაძის ანგარიში 2021 წელს გაწეული საქმიანობის შესახებ

*ანგარიში თან ერთვის*

მანანა ქოქოსაძე მიესალმა საკრებულოს სხდომის დამსწრე წევრებს, წარმატებები უსურვა მათ და აღნიშნა, ტურისტულ ცენტრში განხორციელებული ცვლილებების გამო ის ასრულებს ტურისტული ცენტრის ხელმძღვანელის მოვალეობას. მან ისაუბრა სამსახურის დაფუძნების თაობაზე, მის მუშაობის ფორმებზე, მათი სხვა სამსახურებთან ერთად მუშაობის პროცესზე, მუნიციპალიტეტის ტერიტორიაზე არსებული საოჯახო სასტუმროების რაოდენობაზე, სასტუმროების შემოვლის, ფიქსაციის, ფოტო მასალის შეგროვების და მათზე არსებული ინფორმაციის ტურისტული ცენტრის ვებ გვერდზე განთავსების თაობაზე, პანდემიის პირობების შესაბამისად მათი ონლაინ, ელექტრონულად მუშაობის ფორმებზე, ონლაინ ტრენინგებში ჩართულობაზე და ტრენინგების თემატიკაზე, პლატფორმის შექმნის და მისი საშუალებით ვიზიტორებისთვის საინტერესო ინფორმაციის მიღების თაობაზე, საფეხმავლო ბილიკების რაოდენობაზე და მათი შემოვლის პროცესებზე, ძეგლთა დაცვის სამსახურთან ერთად სოფლების შემოვლაზე, ცენტრის მიერ დამზადებულ რესურსებზე, საინფორმაციო სტიკერებზე, ამბროლაურში განსავითარებელ ტურიზმის სახეობებზე, დაგეგმილ სამომავლო ღონისძიებებზე.

ზაალ მეტრეველმა მადლობა მოუხადა ტურისტული ცენტრის ხელმძღვანელს, ისაუბრა სასტუმროების და ტურისტული ცენტრის თანამშრომლობის პრობლემურ საკითხებზე, ტურიზმის განვითარების ხელშემწყობ გარემოებებზე.

მანანა ქოქოსაძემ ისაუბრა თუ როგორ ხდება მუნიციპალიტეტის ტერიტორიაზე შემოსული ტურისტების, ვიზიტორების დათვლა, სასტუმროებიდან მიღებული ინფორმაციით ხდება ტურისტების რაოდენობის დაზუსტება, თუმცა სასტუმროები თავს იკავებენ ზუსტი მონაცემების გაცემაზე.

ელევნორა ბედენაშვილმა მოითხოვა დაზუსტება თუ რომელი ქვეყნიდან ხდება ძირითადად ტურისტის შემოდინება.

მანანა ქოქოსაძემ საკრებულოს წარუდგინა მონაცემები იმ ქვეყნების რომლებიდანაც მეტი ტურისტია შემოსული მუნიციპალიტეტის ტერიტორიაზე. ისაუბრა თუ რა მიმართულებით არიან დაინტერესებული ტურისტები ძირითადად, რომ ყველა მიმართულებით შესაბამისი გარემო არ არის მუნიციპალიტეტში.

ზაალ მეტრეველმა დასვა შეკითხვა, თუ რა მოთხოვნები აქვთ ვიზიტორებს? და არის თუ არა მათი ინტერესების დაკმაყოფილების საშუალებები და გარემო ჩვენ მუნიციპალიტეტში? რა არის საჭირო რომ ხელი შეეწყოს ტურისტის რაჭით დაინტერესებას? სასურველია შემუშავდეს ერთიანი ტურისტული პროგრამა, რომელიც კულტურულ, სახელოვნებო, აგრარულ და სხვა მიმართულებებს გააერთიანებს.

მანანა ქოქოსაძემ აღნიშნა, რომ ყველაზე მნიშვნელოვანი ინფრასტრუქტურის მოწესრიგებაა და კვების ობიექტების არსებობაა საჭირო, კვების ობიექტების არ არსებობის გამო ტურისტს ექმნება პრობლემები.

ბაკურ სანთელაძემ, ელევნორა ბედენაშვილმა აღნიშნეს, რომ მაღალი ფასების გამო პრობლემები იქმნება ტურისტის დაინტერესების გამო, ალბათ მეორედ დაბრუნება არ მოუნდებათ.

ელიზბარ კობახიძემ აღნიშნა, რომ მარტო კვება არ არის მთავარი, ტურისტს გართობა და სხვა საინტერესო გარემოებები სჭირდება.

ბაკურ სანთელაძემ ისაუბრა სადგურის მიმდებარედ განთავსებულ ბაზრობის შემოსავალზე, არის თუ არა დათვლილი იმ ტერიტორიის გაქირავებით მიღებული შემოსავალი? ალბათ მიზერულია და მათ მიერ გაორმაგებული ფასები ტვირთად აწევს ადგილობრივ მოსახლეობას და ტურისტს.

საკრებულოს თავმჯდომარის პირველმა მოადგილემ, სხდომის თავმჯდომარემ, დავით ხუციშვილმა კენჭი უყარა ა(ა)იპ „ტურისტული ცენტრის“ დირექტორის ანგარიში 2021 წელს გაწეული საქმიანობის შესახებ დამაკმაყოფილებლად შეფასების საკითხს.

კენჭის ყრის შედეგად მომხრე:25; წინააღმდეგი: არცერთი;

**გადაწყვიტეს:** შეფასდეს დამაკმაყოფილებლად ა(ა)იპ „ტურისტული ცენტრის“ დირექტორის 2021 წელს გაწეული საქმიანობის შესახებ ანგარიში.

1. **მოისმინეს:** შპს „ახალი ტრანსპორტის“ დირექტორის ირაკლი უგრეხელიძის ანგარიში 2021 წელს გაწეული საქმიანობის შესახებ

*ანგარიში თან ერთვის*

ირაკლი უგრეხელიძე მიესალმა საკრებულოს ახალ შემადგენლობას, წარმატებები უსურვა და აღნიშნა, რომ დღის წესრიგში დგას ორი მიკრო ავტობუსის შეძენა, რაც გააძლიერებს შპს-ს მუშაობას და მოქალაქეებისთვის მომსახურების გაწევას დაარეგულირებს, სასურველია გადაიხედოს ტარიფები, რომ არ მოხდეს მძღოლების მიერ თვითნებურად განსაზღვრული საფასურის აღება.

თენგიზ გელოვნიშვილმა დასვა შეკითხვა, თუ როდის იგეგმება მიკრო ავტობუსის შეძენა? სოფელ ნიკორწმინდაში მომატებული მგზავრთა რაოდენობის გამო ვერ ხერხდება ყველა მგზავრის გადაადგილება საღამოს სოფელ ნიკორწმინდის მიმართულებით.

ნინო ჯოხაძემ ისაუბრა სოფელ ჭრებალოს მიმართულებით ტრანსპორტის განსაზღვრული გრაფიკების გადახედვის საჭიროებაზე და მოქალაქეების ინტერესების გათვალისწინებით მოხდეს გრაფიკების განახლება.

ზაალ მეტრეველმა აღნიშნა, რომ წარმომადგენელების ინფორმაციის საფუძველზე ხდება გრაფიკების განსაზღვრა.

მაკა გოცირიძემ აღნიშნა, რომ სოფელ ნიკორწმინდის მიმართულებით გრაფიკით ტრანსპორტი 5 საათზე გადის, ის მოსამსახურეების გადაადგილებას არ ემსახურება.

საკრებულოს წევრებმა მოითხოვეს ტრანსპორტის გადაადგილების გრაფიკები, მოსახლეობის ინტერესების გათვალისწინებით შედგეს და ეცნობოს საკრებულოს.

ელიზბარ კობახიძემ აღნიშნა, რომ ტარდება მონიტორინგი, შესაძლებელია ამ პროცესში ჩაერთოს საკრებულო.

ბაქარ ბაკურაძემ აღნიშნა, რომ არ არის საკმარისი სატრანსპორტო საშუალებები და ვერ ხერხდება ყველა მიმართულებით ტრასპორტის მოძრაობა საათობრივად.

საკრებულოს თავმჯდომარის პირველმა მოადგილემ, სხდომის თავმჯდომარემ, დავით ხუციშვილმა კენჭი უყარა შპს „ახალი ტრანსპორტის“ დირექტორის 2021 წელს გაწეული საქმიანობის შესახებ ანგარიშის დამაკმაყოფილებლად შეფასების საკითხს.

კენჭის ყრის შედეგად მომხრე:25; წინააღმდეგი: არცერთი;

**გადაწყვიტეს:** შეფასდეს დამაკმაყოფილებლად შპს „ახალი ტრანსპორტის“ დირექტორის 2021 წელს გაწეული საქმიანობის შესახებ ანგარიში.

ზაალ მეტრეველმა აღნიშნა, რომ შპს ,,ახალი ტრანსპორტის“ ხელმძღვანელს საინტერესო ხედვები აქვს, თუ არ გაამართლებს ახალი მიმართულებით მუშაობა, სასურველია აიპიდ გადაკეთდეს და მოხდეს მუნიციპალიტეტის მიერ სრულად სუბსიდიით ტრანსპორტის მომსახურების დაფინანსება. რეალური შეფასება გვაჩვენებს, რომ ტრასპორტით მომსახურების საფასური 5 ლარზე ნაკლები არ იქნება, ეს მოსახლეობისთვის ძვირი აღმოჩნდება.

1. **მოისმინეს:** შპს „ამბროლაურის სერვის ცენტრის“ დირექტორის ელდარ რატიანის ანგარიში 2021 წელში გაწეული საქმიანობის შესახებ

*ანგარიში თან ერთვის*

ელდარ რატიანი მიესალმა საკრებულოს წევრებს და აღნიშნა, რომ ანგარიში სრულად განხილულია კომისიის სხდომებზე. მან ყურადღება გაამახვილა მათ სარგებლობაში არსებულ სატრანსპორტო საშუალებებზე. აღნიშნა, რომ ერთი თვეა რაც აიპის ხელმძღვანელია, ზრუნავს ყველა სატრანსპორტო საშუალება მოწესრიგდეს, ერთი დაზიანებული კამაცოც აღდგეს.

საკრებულოს თავმჯდომარის პირველმა მოადგილემ, სხდომის თავმჯდომარემ, დავით ხუციშვილმა კენჭი უყარა შპს „ამბროლაურის სერვის ცენტრის“ დირექტორის 2021 წელში გაწეული საქმიანობის შესახებ ანგარიშის დამაკმაყოფილებლად შეფასების საკითხს.

კენჭის ყრის შედეგად მომხრე:25; წინააღმდეგი: არცერთი;

**გადაწყვიტეს:** შპს „ამბროლაურის სერვის ცენტრის“ დირექტორის 2021 წელში გაწეული საქმიანობის შესახებ ანგარიში შეფასდეს დამაკმაყოფილებლად.

1. **მოისმინეს:** ამბროლაურის მუნიციპალიტეტის მერის შესყიდვების სამსახურის უფროსის ბელა აბაიშვილის მოხსენება ამბროლაურის მუნიციპალიტეტის 2021 წლის შესყიდვების გეგმის შესრულების ანგარიშის თაობაზე.

*ანგარიში თან ერთვის*

ბელა აბაიშვილი მიესალმა ახალ საკრებულოს წევრებს, წარმატებები უსურვა. ისაუბრა სამსახურის ფუნქციებზე, მოვალეობებზე, დავალებებზე, სამსახურის სხვადასხვა კომისიებში ჩართულობაზე, შესყიდვების გეგმის დამტკიცებაზე, წლის ბოლოს შესყიდვების მოცულობის მაჩვენებელზე, ტენდერების სახეობებზე და მომსახურების მიხედვით გამოცხადებულ ტენდერებზე.

ზაალ მეტრეველმა დასვა შეკითხვა, რა ტრანშიც გამოიყო მუნიციპალიტეტზე და ასახულია ბიუჯეტში, ხომ არ არის რაიმე პრობლემა ტენდერების ჩატარების თაობაზე? რა ხდება გამწვანების და ავტომობილების შეძენის შესყიდვის მიმართულებით?

ბელა აბაიშვილმა აღნიშნა, რომ სოფელ სადმელის და სოფელ ძირაგეულის გზების რეაბილიტაციის შესყიდვის ღირებულება არის შედარებით დიდი მოცულობის, რომლის სატენდერო ხელშეკრულების გაფორმება მიმდინარეობს. რაც შეეხება ავტომობილების შეძენის ტენდერის გამოცხადება ვერ ხერხდება თანხმობის მიუღებლობის გამო.

საკრებულოს თავმჯდომარის პირველმა მოადგილემ, სხდომის თავმჯდომარემ, დავით ხუციშვილმა კენჭი უყარა ამბროლაურის მუნიციპალიტეტის 2021 წლის შესყიდვების გეგმის შესრულების ანგარიშის დამაკმაყოფილებლად შეფასების საკითხს.

კენჭის ყრის შედეგად მომხრე:25; წინააღმდეგი: არცერთი;

**გადაწყვიტეს:** ამბროლაურის მუნიციპალიტეტის 2021 წლის შესყიდვების გეგმის შესრულების ანგარიში შეფასდეს დამაკმაყოფილებლად.

1. **მოისმინეს:** ამბროლაურის მუნიციპალიტეტის მერიის ეკონომიკისა და ქონების მართვის სამსახურის უფროსის გიორგი გოძიაშვილის მოხსენება ამბროლაურის მუნიციპალიტეტის ტერიტორიაზე სახელმწიფო და ამბროლაურის მუნიციპალიტეტის საკუთრებაში არსებული არასასოფლო-სამეურნეო დანიშნულების მიწის ნორმატიული ფასის განსაზღვრის შესახებ

*პროექტი თან ერთვის*

გიორგი გოძიაშვილმა აღნიშნა, რომ კანონმდებლობის შესაბამისად ყოველ წლიურად უნდა განახლდეს არასასოფლო-სამეურნეო დანიშნულების მიწის ნორმატიული ფასი, რომელიც განსაზღვრული ფორმულის მიხედვით ითვლება და წარმოდგენილი პროექტით ორმაგდება. მან საკრებულოს წარუდგინა ზონების მიხედვით ნორმატიული ფასი და წინა წლის ფასებთან შედარება გააკეთა.

ელევნორა ბედენაშვილმა დასვა შეკითხვა წარმოდგენილი ნორმატიული ფასის გაორმაგება ხომ აისახება ადგილობრივ მოსახლეობაზე.

გიორგი გოძიაშვილმა განმარტა, რომ გაორმაგება არ აისახება მოსახლეობაზე, განკარგვის დროს ხდება ინდივიდუალურად ნაკვეთის კვადრატული საფასურის შეფასება აუდიტის მიერ და საწყისი ფასის განსაზღვრა.

სიმონ ჭელიძემ დასვა შეკითხვა ხდება თუ არა აღწერა იმ ახალი გახსნილი კერძო ობიექტების? რომ ქონების გადასახადი ჩვენთან დაფიქსირდეს და მუნიციპალიტეტის შემოსავალი გაიზარდოს.

გიორგი გოძიაშვილმა აღნიშნა, რომ მუნიციპალიტეტის უფლებამოსილების ფარგლებში ობიექტების აღწერა არ ხდება, თუმცა კონტროლდება და თითქმის ობიექტების 99% მუნიციპალიტეტის ტერიტორიაზე არის რეგისტრირებული.

მაკა გოცირიძემ მოითხოვა დაზუსტება რა არის კვადრატული მიწის ნაკვეთის ფასი.

გიორგი გოძიაშვილმა განმარტა ზონების მიხედვით რა ღირებულით იყიდება მიწის ნაკვეთები და რა გამოდის მიწის ნაკვეთის კვადრატულის ფასი.

საკრებულოს თავმჯდომარის პირველმა მოადგილემ, სხდომის თავმჯდომარემ, დავით ხუციშვილმა კენჭი უყარა ამბროლაურის მუნიციპალიტეტის ტერიტორიაზე სახელმწიფო და ამბროლაურის მუნიციპალიტეტის საკუთრებაში არსებული არასასოფლო-სამეურნეო დანიშნულების მიწის ნორმატიული ფასის განსაზღვრის შესახებ დადგენილების დამტკიცების საკითხს.

კენჭის ყრის შედეგად მომხრე:25; წინააღმდეგი: არცერთი;

**გადაწყვიტეს:** მიღებულ იქნეს ამბროლაურის მუნიციპალიტეტის ტერიტორიაზე სახელმწიფო და ამბროლაურის მუნიციპალიტეტის საკუთრებაში არსებული არასასოფლო-სამეურნეო დანიშნულების მიწის ნორმატიული ფასის განსაზღვრის შესახებ დადგენილება

სხდომის ოქმს სხდომის [აუდიო ჩანაწერი CD დისკზე](23.02.2022w..mp3) ჩაწერილი თან ერთვის.

საკრებულოს თავმჯდომარის პირველმა მოადგილემ, სხდომის თავმჯდომარემ, დავით ხუციშვილმა სხდომა დასრულებულად გამოაცხადა.

საკრებულოს თავმჯდომარის პირველი მოადგილე: დავით ხუციშვილი